C 82/8

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 82/07)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Val de Loire”

Numărul de referință PGI-FR-A1225-AM02

Data comunicării: 19 decembrie 2019

DESCRIEREA ȘI MOTIVELE MODIFICĂRII APROBATE

1. Soiurile de viță-de-vie

În vederea adaptării la schimbările climatice și pentru a se răspunde preocupărilor legate de mediu și de sănătatea publică, în caietul de sarcini actual au fost adăugate soiuri rezistente și mai adaptate la noile condiții climatice. Soiurile au fost alese în funcție de caracteristicile lor organoleptice, pentru a nu se schimba caracteristicile determinante ale IGP. Soiurile adăugate sunt Artaban N, Vidoc N, Cabernet Cortis N, Floreal B, Voltis B, Soreli B și Souvignier Gris B.

Punctul 7 din documentul unic se modifică în consecință.

2. Obligații referitoare la declarare

Data la care copia declarației de recoltă sau de producție trebuie transmisă organismului de protecție și de gestionare a fost amânată cu 15 zile, pentru a se ține seama de uzanțe și de data depunerii declarațiilor de recoltă electronice.

Documentul unic nu este vizat de această modificare.

3. Adresă

A fost actualizată adresa INAO din caietul de sarcini.

Documentul unic nu este vizat de această modificare.

DOCUMENT UNIC

1. Denumirea produsului

Val de Loire

2. Tipul indicației geografice

IGP - Indicație geografică protejată

3. Categoriile de produse vitivinicole

1. Vin

4. Descrierea vinului (vinurilor)

IGP „Val de Loire” este rezervată vinurilor liniștite roșii, roze, vin gris și albe.

Vinurile prezintă o tărie alcoolică dobândită minimă în volume de 8,5 % vol. în cazul zonei B și de 9 % vol. în cazul zonei C. După îmbogățire, vinurile roșii nu depășesc o tărie alcoolică totală în volume de 12,5 %.

La momentul comercializării, fermentația malolactică trebuie să fie încheiată în cazul vinurilor roșii, cu excepția vinurilor de tip „Primeur” (vin tânăr) sau „Nouveau” (vin nou).

IGP „Val de Loire” poate fi purtată de vinurile care sunt obținute fără nicio îmbogățire și care prezintă o tărie alcoolică totală în volume cuprinsă între 15 și 20 % vol., cu excepția vinurilor produse în arealul denumirii și pe suprafețele plantate cu soiuri care includ Chenin B din departamentele Maine-et-Loire și Indre-et-Loire.

Celelalte caracteristici analitice sunt cele prevăzute de legislația Uniunii.

Prin derogare, vinurile albe cu un conținut de zaharuri fermentabile de minimum 45 g/l prezintă un conținut maxim de aciditate volatilă stabilit printr-o decizie comună a ministrului responsabil cu protecția consumatorilor și a ministrului agriculturii.

Vinurile sunt caracterizate de arome fructate, acestea fiind adesea prezente chiar dacă intensitatea și natura lor variază în funcție de soiuri și de tehnologiile utilizate. În cazul vinurilor albe, roze și vin gris, metodele de vinificare permit exprimarea unor note fructate și florale, fiind menținută totodată o oarecare prospețime. În cazul vinurilor roșii, operațiunile de vinificare sunt efectuate pentru a se obține structuri suple.

Caracteristici analitice generale Tăria alcoolică totală maximă (% din volume) Tăria alcoolică dobândită minimă (% din volume) Aciditatea totală minimă în miliechivalenți per litru Aciditatea volatilă maximă (în miliechivalenți per litru) Conținutul maxim total de dioxid de sulf (în miligrame per litru)

5. Practici vitivinicole

a. Practici oenologice esențiale

Vinurile trebuie să respecte obligațiile stabilite la nivelul Uniunii și în Codul rural și al pescuitului maritim în ceea ce privește practicile oenologice.

b. Randament maxim

90 de hectolitri la hectar

6. Arealul geografic delimitat

Recoltarea strugurilor, vinificarea și elaborarea vinurilor cu indicația geografică protejată „Val de Loire” se desfășoară în:

— departamentele următoare: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Puy-de-Dôme, Sarthe, Vendée, Vienne.

— din departamentul Deux-Sèvres, cantoanele următoare: Airvault, Argenton-les-Vallées, Bressuire, Celles-sur-Belle, Cerizay, Champdeniers-Saint-Denis, Chef-Boutonne, Coulonges-sur-l’Autize, Frontenay-Rohan-Rohan, Lezay, Mauléon, Mazières-en-Gâtine, Melle, Ménigoute, Moncoutant, La Mothe-Saint-Héray, Niort-Est, Niort-Nord, Niort-Ouest, Parthenay, Prahecq, Saint-Loup-Lamairé, Saint-Maixent-l’Ecole 1er Canton, Saint-Maixent-l’Ecole 2ème Canton, Saint-Varent, Sauzé-Vaussais, Secondigny, Thénezay, Thouars 1er Canton, Thouars 2ème Canton.

7. Soiurile de struguri de vin principale

Sauvignon gris G - Fié gris

Cot N - Malbec

Abouriou B

Gamay N

Cabernet franc N

Cabernet-Sauvignon N

Egiodola N

Gamay de Bouze N

Gamay de Chaudenay N

Grolleau N

Grolleau gris G

Négrette N

Pinot noir N

Pineau d’Aunis N

Merlot N

Vidoc N

Artaban N

Cabernet cortis N

Chardonnay B

Chenin B

Folle blanche B

Melon B

Orbois B

Pinot blanc B

Pinot gris G

Floreal B

Voltis B

Soreli B

Souvignier gris Rs

Sauvignon B - Sauvignon blanc

Sacy B

8. Descrierea legăturii (legăturilor)

Arealul geografic de producție cuprinde 14 departamente din bazinul hidrografic al Loarei, care definește peisajele între Masivul Central și estuarul regiunii Nantes. De la terenurile străvechi din Masivul Armorican, din regiunea Nantes și din regiunea Anjou și de la creta albă a regiunii Saumur și a regiunii Touraine la rocile vulcanice ale munților din regiunea Auvergne, Loara traversează o mare diversitate de contexte geologice, cu o multitudine de profiluri pedologice. În general temperată, clima văii Loarei (Val de Loire) este oceanică în regiunile Nantes și Anjou, este marcată de o influență continentală care începe să se dezvolte în regiunea Touraine și devine semi-continentală în zona centrală a Loarei. Podgoria beneficiază de precipitații regulate pe parcursul întregului an, precum și de temperaturi blânde, fără extreme. Deși este caracterizată de contexte climatice, geologice și pedologice de o mare diversitate, valea Loarei prezintă, per ansamblu, un caracter omogen datorită localizării nordice și climei sale. Din punct de vedere istoric, romanii au fost cei care au plantat vița-de-vie, mai ales în regiunea Nantes. Podgoria s-a dezvoltat cu adevărat din secolul al V-lea, începând să se răspândească realmente odată cu ascensiunea la tronul Angliei a lui Henric al II-lea, conte de Anjou, în 1154.Loara este un canal de circulație formidabil, care a favorizat existența podgoriilor de pe malurile sale și comerțul cu vinuri. În secolul al XIX-lea, apariția căii ferate a pus viticultorii din valea Loarei în concurență cu ceilalți viticultori francezi, ceea ce a stimulat obținerea unor producții de calitate. În 1968 a fost creată categoria „vin de pays”, iar decretul din 16 decembrie 1981 a marcat crearea unui „vin de pays” regional în bazinul Loarei: „Vins de Pays du Jardin de la France”. Prin decretul din 12 mai 2007, vinurile din regiunea Loarei care aparțineau categoriei „vin de pays” au trecut de la o identitate istorică la o identitate geografică reală.„Vins de Pays du Jardin de la France” au devenit „Vins de Pays du Val de Loire”. Cu o producție anuală de 400 000 hl în ultimii ani, IGP „Val de Loire” se prezintă în cele trei culori. Acest teritoriu este propice pentru producerea de vinuri albe, drept care vinurile albe predomină, cu 53 % din volumele declarate, vinurile roșii și roze reprezentând 27 % și, respectiv, 20 %. Aproape 90 % dintre vinurile cu IGP „Val de Loire” sunt monovarietale, iar cele 24 de soiuri utilizate pentru producție sunt cultivate în mod tradițional în regiune. IGP „Val de Loire” se exprimă atât prin soiuri de renume internațional, principalele fiind Sauvignon B, Chardonnay B, Chenin B, Gamay N, Pinot Noir N, Cabernet Franc N și Cabernet-Sauvignon N, cât și prin soiuri locale, precum Grolleau Gris G, Grolleau N, Melon B sau Pineau d’Aunis N. Respectarea calității și a originii strugurilor este garantată cu ajutorul definirii condițiilor de producție și a unor parametri analitici preciși și prin intermediul unui control organoleptic. Soiurile albe, din care se produc în cea mai mare parte vinuri seci, sunt caracterizate de prospețime și de delicatețea aromelor lor fructate și florale. Vinurile roze și vinurile vin gris sunt lejere și vioaie, iar vinurile roșii, care au o structură lejeră, uneori corpolentă, sunt caracterizate prin suplețea și prospețimea lor. IGP „Val de Loire” poate fi însoțită și de mențiunea „Primeur” sau „Nouveau”, mai ales în cazul vinurilor obținute din soiurile Sauvignon B și Gamay N. Sunt vinuri delicate, aromate și lejere. Viticultorii au știut să mențină identitatea și tradiția viticolă a acestei regiuni cu climă propice, de-a lungul Loarei, pentru cultura viței-de-vie. În această podgorie se păstrează tradiții viticole străvechi, aplicate neîntrerupt și transmise din generație în generație de viticultori. Notorietatea străveche a vinurilor „Val de Loire” se bazează și pe schimburile comerciale facilitate în vremuri trecute de navigația fluvială. Soiurile utilizate pentru IGP „Val de Loire” sunt adaptate la diversitatea climatică și pedologică a acestei vaste regiuni. În pofida orientării preponderente spre producția de vinuri albe, introducerea unor soiuri noi și eforturile tehnologice depuse de viticultori au favorizat, mai recent, producția de vinuri roșii. De la crearea lor în 1981, vinurile din regiunea Loarei aparținând categoriei „vin de pays” sunt expresia unei producții de calitate și a profesionalizării operatorilor. Cu cei 1 600 de viticultori ai săi, cu cele 15 cooperative vinicole ale sale și cu aproximativ o sută de comercianți, IGP „Val de Loire” are o pondere economică reală în cadrul producției vitivinicole a bazinului Loarei. În inima unei podgorii extinse și cu tradiție îndelungată, moștenirea priceperii din străbuni în ceea ce privește arta cultivării viței-de-vie și elaborarea vinului a permis dezvoltarea unei importante rețele de centre ce cercetare științifică și tehnică dedicată acestui sector și de institute superioare de formare în sectorul vitivinicol. În schimb, rezultatele cercetărilor și nivelul de formare a profesioniștilor au impulsionat producția de vinuri cu IGP „Val de Loire”. Dezvoltarea oenoturismului în această regiune cu un patrimoniu istoric bogat (prezența numeroaselor castele) și inclus în patrimoniul mondial al UNESCO contribuie la dezvoltarea reputației IGP „Val de Loire”.

9. Alte condiții esențiale (ambalarea, etichetarea, alte cerințe)

Zona situată în imediata vecinătate

Cadrul juridic:

Legislația națională

Tipul condiției suplimentare:

Derogare privind producția în arealul geografic delimitat

Descrierea condiției:

Zona situată în imediata vecinătate, definită prin derogare pentru vinificarea și elaborarea vinurilor cu indicația geografică protejată „Val de Loire”, este formată din următoarele districte limitrofe arealului geografic:

— districte din departamentul Mayenne: Château-Gontier, Laval, Mayenne

— district din departamentul Deux-Sèvres: Niort

Dispoziții referitoare la etichetare

Cadrul juridic:

Legislația națională

Tipul condiției suplimentare:

Dispoziții suplimentare privind etichetarea

Descrierea condiției:

Indicația geografică protejată „Val de Loire” poate fi completată de una dintre denumirile următoarelor unități geografice mai mici: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Sarthe, Vendée, Vienne, Marches de Bretagne, Pays de Retz în conformitate cu dispozițiile stabilite în caietul de sarcini.

Dimensiunile caracterelor cu care este înscrisă denumirea unei unități geografice mai mici nu trebuie să depășească, nici în înălțime, nici în lățime, dimensiunile caracterelor care compun denumirea indicației geografice protejate „Val de Loire”.

Indicația geografică protejată „Val de Loire” poate fi completată de mențiunea „Primeur” sau „Nouveau”.

Indicația geografică protejată „Val de Loire” poate fi completată de denumirea unui soi sau de denumirile mai multor soiuri.

Denumirea soiului Sauvignon sau cea a soiului Grolleau poate fi utilizată pe etichetele vinurilor cu indicația geografică protejată „Val de Loire” pentru a desemna vinurile obținute prin amestecarea soiurilor Sauvignon B și Sauvignon Gris G sau, respectiv, prin amestecarea soiurilor Grolleau N și Grolleau Gris G.

Logoul IGP al Uniunii Europene figurează pe etichetă atunci când mențiunea „Indicație geografică protejată” este înlocuită cu mențiunea tradițională „Vin de pays”.

Link către caietul de sarcini

https://info.agriculture.gouv.fr/gedei/site/bo-agri/document_administratif-98dad001-e64f-42b0-93af-ba89e4bbafee

(1) JO L 9, 11.1.2019, p. 2.